
Datum: 18. januar 2012
Številka: 032-33/2010
Na podlagi 42. in 46. člena Statuta Občine Cerknica (Ur. l. RS, št. 3/00) ter 13., 20. in 44. člena Poslovnika Nadzornega odbora Občine Cerknica (Ur. l. RS, št. 34/00) je Nadzorni odbor Občine Cerknica na 10. seji dne 18.1.2012 sprejel

POROČILO
O NADZORU SUBVENCIONIRANIH PLAČIL STARŠEV ZA VRTEC  V LETU 2011

II. del

1. KRATEK POVZETEK:

Fani Zrimšek, pooblaščenka Nadzornega odbora Občine Cerknica, se je seznanila s predpisi, ki urejajo področje plačil staršev za programe v vrtcih in sicer: 

· Zakon o vrtcih (Ur.l. RS, št. 100/2005, s spremembami,

· Zakon o interventnih ukrepih na področju predšolske vzgoje (Ur.l. RS, št. 94/2010, s spremembami,

· Pravilnik o plačilih staršev za programe v vrtcih (Ur.l. RS, št. 129/2006, s spremembami,

· Sklep o določitvi cen programov predšolske vzgoje in varstva v Vrtcu „Martin Krpan“ Cerknica, Ur.l. RS, št. 45/2010, s spremembami,

· Sklep Občinskega sveta o določitvi števila oddelkov v vrtcu „Martin Krpan“ Cerknica v šolskem letu 2010/2011. 

Fani Zrimšek, pooblaščenka Nadzornega odbora Občine Cerknica, je nato opravila pregled dokumentacijo naključno izbranih spisov prosilcev subvencioniranih plačil staršev za vrtec v letu 2011. 

Cilj nadzora je bil pregled subvencioniranih plačil staršev za programe v vrtcih na območju Občine Cerknica v letu 2011, pregled zakonitosti postopkov in ustrezne uporabe Zakona o splošnem upravnem postopku. 

2. OSNOVNI PODATKI O NADZORU

Ime nadzornega odbora: 

Nadzorni odbor Občine Cerknica, Cesta 4. maja 53, 1380 Cerknica, nadzor opravila pooblaščenka Nadzornega odbora Občine Cerknica, Fani Zrimšek. 

Ime organa oziroma organizacije, v kateri se opravlja nadzor: 

Nadzor je bil opravljen pri Občini Cerknica, na delovnem mestu C027010, Višje svetovalke za družbene dejavnosti, vrsta delovnega mesta: uradniško delovno mesto, Cesta 4. maja 53, 1380 Cerknica.

E-mail: obcina@cerknica.si.
Kaj se nadzoruje: 

Nadzor zajema pregled delovnega področja družbenih dejavnosti, ki obsega subvencioniranje plačil  staršev za vrtec, s poudarkom na pripadajoči dokumentaciji oziroma z vpogledom v naključno izbrane spise prosilcev za leto 2011. 

Datum nadzora:

Nadzor je bil opravljen 10. oktobra 2011, s pričetkom ob 9.00 uri, na podlagi sklepa Nadzornega odbora, sklep, št.: 6/7-46/2010 z dne 14.9.2011.

3. UVOD 

Pooblaščenka Nadzornega odbora Občine Cerknica, Fani Zrimšek, je po nalogu nadzornega odbora, sklep, št.: 6/7-46/2010 z dne 14.9.2011, opravila pregled pravilnosti dokumentacije, oziroma izvedla strokovno presojo naključno izbranih spisov o subvencioniranih plačilih staršev za vrtec v letu 2011. 

Osnovni podatki o nadzorovanem organu :

1. Organi in organiziranost ter število zaposlenih:

Organizacija in delovno področje občinske uprave Občine Cerknica je urejeno z Odlokom o organizaciji in delovnem področju Občinske uprave občine Cerknica, ki je bil sprejet na 4. seji Občinskega sveta Občina Cerknica, dne 27.05.1999. Celoten tekst odloka se nahaja na spletni strani Občine Cerknica. http://katalog.cerknica.si/predpisi/leto/1999. 
Občinska uprava občine Cerknica je organizirana kot enovit upravni organ.

2. Kratek opis področij dela, pristojnosti in odgovornosti z navedbo odgovorne osebe med opravljanjem nadzora v času na katerega se nadzor nanaša:

Nadzor je bil opravljen na Občini Cerknica, na področju družbenih dejavnosti, Cesta 4. maja 53, 1380 Cerknica. 

Delovno področje družbenih dejavnosti v Občini Cerknica obsega dve delovni mesti in sicer :  1. delovno mesto z nazivom: Višji svetovalec za družbene dejavnosti, šifra delovnega mesta: CO27010, vrsta delovnega mesta: uradniško delovno mesto, predpisana izobrazba, najmanj visoka strokovna izobrazba družbene ali druge ustrezne smeri (prva stopnja), dejanska zasedba po izobrazbi: 7. stopnja strok. izobrazbe ekonomske smeri in 2. delovno mesto z nazivom: Referent za področje družbenih dejavnosti, šifra delovnega mesta CO25003, vrsta delovnega mesta: uradniško delovno mesto, s predpisano izobrazbo: najmanj srednja strokovna izobrazba, srednja splošna izobrazba, dejanska zasedba po strokovni izobrazbi: srednja stopnja strok. izobrazba, ekonomske smeri.

Nadzor je bil opravljen pri Občini Cerknica, na delovnem mestu C027010, odgovorna oseba: Irena Zalar, direktorica občinske uprave, odgovorna oseba za področje družbenih dejavnosti Bogdana Bizjak, višja svetovalka za družbene dejavnosti, vrsta delovnega mesta: uradniško delovno mesto, Cesta 4. maja 53, 1380 Cerknica, e-mail: obcina@cerknica.si.
Višja svetovalka, Bogdana Bizjak, ima opravljen strokovni državniški izpit in strokovni izpit iz Zakona o splošnem upravnem postopku (iz ZUP-a), referentka pa strokovni izpit iz ZUP-a.

Kratek opis področij dela, pristojnosti in odgovornosti - nadzorovano delovno mesto Višji svetovalec za družbene dejavnosti :

· organiziranje medsebojnega sodelovanja in usklajevanja dela zaposlenih, na področju družbenih dejavnosti,
· sodelovanje pri oblikovanju najzahtevnejših sistemskih rešitev in drugih najzahtevnejših gradiv s  področja družbenih dejavnosti,
-      samostojna priprava zahtevnih analiz, razvojnih projektov, informacij, poročil in drugih  
       zahtevnih gradiv s področja družbenih dejavnosti,
· vodenje in odločanje v zahtevnih upravnih postopkih s področja družbenih dejavnosti,
· vodenje najzahtevnejših upravnih postopkov s svojega delovnega področja, 
· samostojno opravljanje drugih zahtevnejših nalog.
3. Sodelovanje med pooblaščenko nadzornega odbora in nadzorovanim organom med opravljanjem nadzora:

V ponedeljek, dne 10. oktober 2011, sem na podlagi sklepa NO, ki je bil sprejet na 6. redni seji NO dne 14.9.2011, opravila nadzor nad izvajanjem subvencioniranja plačil staršev za vrtec.

Najprej smo se sestali v sestavu: Helena Šlajnar, strokovna sodelavka nadzornega odbora, Irena Zalar, direktorica občinske uprave, Bogdana Bizjak, višja svetovalka za družbene dejavnosti in Fani Zrimšek, kot pooblaščena predstavnica Nadzornega odbora Občine Cerknica.

V podpis sem prejela izjavo o varstvu osebnih podatkov, št.: 032-33/2010 z dne 10.10.2011, kar štejem za pozitivno in pohvalno dejanje, saj je varovanje osebnih podatkov temeljni pogoj za učinkovito poslovanje strokovnih služb občine in odločilno za varovanje osebnih podatkov vsakega posameznika, ki je udeležen v postopkih nadzorovanega področja. 

Pred začetkom nadzora sem zahtevala na vpogled Katalog delovnih mest v Občini Cerknica, z opisom del in nalog nadzorovanega področja. Direktorica občinske uprave, Irena Zalar, mi ob priliki sestanka kataloga ni izročila, temveč mi je fotokopijo dokumentacije delovnih mest izročila šele preko strokovne sodelavke nadzornega odbora, Helene Šlajnar, dne 13.10.2011. Dokumentacija mi je bila vročena z vročilnico, dne 13.10.2011. 

Nadzor na delovnem mestu višje svetovalke za družbene dejavnosti je potekal nemoteno. 

4. Pravna podlaga za izvedbo nadzora:

Pooblaščenka nadzornega odbora je nadzor izvedla na podlagi pooblastil iz 32. člena Zakona o lokalni samoupravi (Ur. l. RS. 94/2007 - UPB2, 27/2008, 76/2008, 100/2008, 79/2009), 42. In 46. člena Statuta Občine Cerknica (Ur. l. RS, št. 3/00), 13., 20. in 44. člena Poslovnika Nadzornega odbora Občine Cerknica (Ur. l. RS, št. 34/00) in na podlagi letnega programa dela za leto 2011 (št. 2/4-11/2010  z dne 6.3.2011).

Podlaga za nadzor so predpisi, ki urejajo področje subvencioniranja plačil staršev za programe v vrtcih in sicer: 

· Zakon o vrtcih (Ur.l. RS, št. 100/2005, s spremembami in dopolnitvami,

· Zakon o interventnih ukrepih na področju predšolske vzgoje (Ur.l. RS, št. 94/2010, s spremembami in dopolnitvami

· Zakon o splošnem upravnem postopku (Ur.l. RS, št. 80/99, s spremembami in dopolnitvami,

· Pravilnik o plačilih staršev za programe v vrtcih (Ur.l. RS, št. 129/2006, s spremembami,

· Sklep o določitvi cen programov predšolske vzgoje in varstva v Vrtcu „Martin Krpan“ Cerknica, Ur.l. RS, št. 45/2010, s spremembami in dopolnitvami,

· Sklep Občinskega sveta o določitvi števila oddelkov v vrtcu „Martin Krpan“ Cerknica v šolskem letu 2010/2011.  

5.  Datum in številka sklepa o izvedbi nadzora:

Pooblaščenka nadzornega odbora je nadzor opravila na podlagi sklepa Nadzornega odbora občine Cerknica, št. 6/7-46/2010 z dne 14.9.2011.

6. Namen in cilji nadzora:

Namen nadzora je bil preveriti pravilnost izvedbe postopkov pri izvajanju subvencioniranja plačil staršev  za vrtec v skladu s predpisi, ki urejajo to področje in preveriti pravilnost izvedbe teh postopkov v skladu z Zakonom o splošnem upravnem postopku. Cilj nadzora je bil ugotoviti zakonitost posameznih prejemkov glede na prikazano premoženjsko stanje prosilcev in v povezavi z veljavnimi kriteriji (Pravilnikom o plačilih staršev za programe v vrtcih) ter hkrati ugotoviti pravilnost vodenja evidenc in spremljanja stanja otrok prosilcev v tekočem letu 2011. Namen nadzora je tudi poročati o morebitnih nepravilnostih in dati priporočila in predloge za nadaljnje delo na tem delovnem področju.

4. UGOTOVITVENI DEL 

Iz gradiva je bilo razvidno, da je v letu  2011 subvencioniranih  455  otrok. V Občini Cerknica ni čakalnih dob za vrtce, razen tistih, ki čakajo na prvo vključitev v vrtec. Poleg oddelkov v okviru Občine Cerknica, so otroci nastanjeni tudi v vrtcu v Logatcu in  v Ljubljani. Tudi za slednje Občina Cerknica plačuje ustrezno razliko k ceni. 

Ugotovila sem, da ima višja svetovalka predpise s svojega delovnega področja vzorno urejene in nazorno selekcionirane v svoji osebni mapi. Za obdelavo svojega področja subvencioniranja plačil staršev za vrtec, delavki uporabljata računalniški program „ODOS“, kar svetovalki in referentki omogoča ažurnost poslovanja, preglednost posamezne zadeve po vsebini in doslednost pri delu. 

Glede pridobitve podatkov o premoženjskem stanju prosilcev, sta delovni mesti povezani z ustreznimi strokovnimi službami (AJPES, Republiško davčno upravo, Republiško Geodetsko Upravo, Zemljiško knjigo ipd.).

Na vpogled sem dobila ažuriran seznam prosilcev v tekočem letu 2011. Iz seznama prosilcev v letu 2011 sem naključno, po tekočih številkah prosilcev na seznamu, izbrala spise posameznih prosilcev. Glede na to, da so prosilci razvrščeni v 8 plačilnih razredov, sem izbor prosilcev opravila z upoštevanjem plačil v vseh plačilnih razredih. Vpogledala sem v spise, ki so na seznamu prosilcev označeni z naslednjimi tekočimi številkami (OPOMBA: številke v oklepaju pomenijo v kateri plačilni razred so otroci v posameznem spisu prosilca uvrščeni – PRIMER: če je v oklepaju št. 1,2 pomeni, da ima prosilec 2 otroka, od katerih je eden uvrščen v 1. plačilni razred in drugi otrok v 2. plačilni razred):

     tekoča št. prosilca                                              spis, št.:                                  plačilni razred

·   28,                                                      60300-0032/2010                                  (1,1)

·  335,                                                     60300-0050/2011   

          (8) 

·  324,                                                     60300-0022/2011                                  (7,7,8)  

·  347,                                                     60300-0025/2011                                  (6)

·  205,                                                     60300-0014/2010                             (5,6, nato 5,4)

· 192,                                                      60300-0201/2010                             (5,6, nato 5,4)

· 112,                                                      60300-0125/2010                                    (0,0)

· 105,                                                      60300-0112/2011                                    (1,2)

· 121,                                                      60300-0128/2010                                     (4,3).

Ugotovila sem, da so vsi spisi urejeni po datumih, v skladu s predpisi o pisarniškem poslovanju, da so pri ureditvi  vsakega spisa tudi upoštevana načela Zakona o splošnem upravnem postopku, ter da vsak spis obsega vso predpisano dokumentacijo, na katero se opira izdana odločba o višini plačila za program  vrtca. K pisanjem, zlasti k izdanim odločbam so priložene pripadajoče povratnice. Iz nekaterih vzorčno izbranih spisov je bilo tudi razvidno, da se pri vsakem prosilcu tekoče spremlja tudi stanje in število otrok, ki so vključeni v vrtec in da se v zvezi s tem opravijo tudi vse potrebne spremembe pri spremembi plačilnih razredov. 

Pri enem od prosilcev, ki je vpisan pod zaporedno št. 28,  spis št.: 60300-0032/2010 je bilo ugotovljeno, da  je upravni organ pridobil bistveno drugačne podatke AJPES-a, kot jih je o premoženjskem stanju napovedal prosilec. Na podlagi novih dejstev in novih dokazov je bil pravilno izdan sklep o obnovi postopka, ki je postal dokončen, pravnomočen in izvršljiv dne 2.10.2011. Dne 5.10.2011 je bila izdana nova odločba o novi uvrstitvi v nova plačilna razreda in sicer za 1. otroka iz 2. plačilnega razreda (to je plačila iz 20% cene vrtca, ki je znašala za 1. otroka) v 8. plačilni (to je v plačilo  80% cene v vrtca za 1. otroka) ter za 2. otroka iz 1. plačilnega razreda (to je iz plačila 10% cene vrtca, ki je znašala za 2. otroka) v 8. plačilni razred, oziroma v plačilo 80 % cene vrtca, ki  velja za drugega otroka. Čeprav odločba še ni postala pravnomočna, mora prosilec vrniti preplačani znesek v višini cca 5.000,00 EUR. Da ne bi prihajalo do podobnega prikrivanja podatkov o premoženjskem stanju prosilcev, predlagam, da se obrazec, kjer prosilci navajajo podatke o svojem premoženjskem stanju prilagodi z določbo Zakona o splošnem upravnem postopku, ki določa, da je prosilec tudi kazensko odgovoren, v kolikor ni navedel resničnih podatkov  o svojem premoženjskem stanju.

KONKRETNE UGOTOVITVE:

Nadzorovano delo na področju za družbenih dejavnosti,  ki se nanaša na subvencioniranje plačil staršev za programe v vrtcih na območju Občine Cerknica v letu 2011, je opravljeno vzorno in v skladu s predpisi. Napak pri delu nisem ugotovila.

Z namenom, da ne bi prihajalo do prikrivanja podatkov o premoženjskem stanju prosilcev, predlagam, da se obrazec, kjer prosilci navajajo podatke o svojem premoženjskem stanju dopolni z določbo Zakona o splošnem upravnem postopku, ki določa, da je prosilec tudi kazensko odgovoren, v kolikor ni navedel resničnih podatkov  o svojem premoženjskem stanju.

5. PRIPOROČILA IN PREDLOGI 

1. Z namenom, da ne bi prihajalo do prikrivanja podatkov o premoženjskem stanju prosilcev, predlagam županu občine Cerknica, da pri strokovni službi, ki pokriva področje subvencioniranja plačil staršev  za vrtec zagotovi,  da se obrazci, kjer prosilci navajajo podatke o svojem premoženjskem stanju,  dopolnijo z določbo Zakona o splošnem upravnem postopku, ki določa, da je prosilec tudi kazensko odgovoren, v kolikor ni navedel resničnih podatkov  o svojem premoženjskem stanju.

2. Županu občine Cerknica tudi predlagam, da zagotovi, da se Katalog delovnih mest, z opisom del in nalog vseh zaposlenih v občinski upravi namesti na primerno mesto v prostorih Občinske uprave, kjer bo kot javna listina, nemudoma dostopen tako strankam, ki ga utegnejo zahtevati na vpogled, kot tudi osebam, ki opravljajo morebiten nadzor posameznega področja. Županu tudi priporočam, da se navedeni Katalog objavi na spletni strani Občine Cerknica.

Nadzor opravila pooblaščenka NO: 


   Predsednica nadzornega odbora:

    Fani ZRIMŠEK, l.r.     




 Damijana ŠKRLJ, l.r. 

Vročiti:

· nadzorovanemu organu

· županu občine Cerknica

· arhiv

